b'\n_START_ARTICLE_\nAlbert Namatjira\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nNamatjira syntyi Hermannsburgissa l\xc3\xa4hell\xc3\xa4 Alice Springsi\xc3\xa4 vuonna 1902. Namatjira kastettiin h\xc3\xa4nen vanhempiensa k\xc3\xa4\xc3\xa4nnytty\xc3\xa4 kristinuskoon ja h\xc3\xa4net kasvatettiin l\xc3\xa4hetysasemalla l\xc3\xa4nsimaiseen tapaan. 16-vuotiaana h\xc3\xa4n palasi aboriginaalien perinteisen el\xc3\xa4m\xc3\xa4ntavan pariin arrante-heimon keskuuteen. H\xc3\xa4n palasi sivistyksen piiriin 18-vuotiaana ja meni naimisiin. Namatjira ty\xc3\xb6skenteli kamelinkuljettajana Keski-Australiassa, jota h\xc3\xa4n kuvasi my\xc3\xb6hemmin t\xc3\xb6iss\xc3\xa4\xc3\xa4n. Vuonna 1934 h\xc3\xa4n tutustui l\xc3\xa4nsimaiseen taiteeseen tavattuaan kaksi melbournelaista taiteilijaa. H\xc3\xa4n toimi oppaana toiselle heist\xc3\xa4 vuonna 1936 ja oppi vesiv\xc3\xa4rimaalauksen.\n_START_SECTION_\nMenestys\n_START_PARAGRAPH_\nNamatjira maalasi tunnistettavalla tavalla, ja monet h\xc3\xa4nen maalauksistaan kuvasivat australialaista maisemaa geologiset piirteet taustalla ja australialaista kasvistoa etualalla. Vuonna 1938 h\xc3\xa4n piti ensimm\xc3\xa4isen n\xc3\xa4yttelyns\xc3\xa4 Melbournessa, ja sit\xc3\xa4 seurasivat n\xc3\xa4yttelyt Sydneyss\xc3\xa4 ja Adelaidessa. Kuningatar Elisabet II kiinnostui h\xc3\xa4nen taiteestaan, ja h\xc3\xa4n sai kuningattarelta palkinnon ja tapasi h\xc3\xa4net vuonna 1954. Oman taiteensa ohella William Dargien tekem\xc3\xa4 muotokuvamaalaus h\xc3\xa4nest\xc3\xa4 voitti Archibald-palkinnon 1956.\n_START_SECTION_\nLoppuel\xc3\xa4m\xc3\xa4\n_START_PARAGRAPH_\nArrante-heimon j\xc3\xa4senill\xc3\xa4 oli tapana jakaa kaikki omaisuutensa kesken\xc3\xa4\xc3\xa4n, t\xc3\xa4m\xc3\xa4 johti siihen ett\xc3\xa4 Namatjira joutui el\xc3\xa4tt\xc3\xa4m\xc3\xa4\xc3\xa4n er\xc3\xa4\xc3\xa4ss\xc3\xa4 vaiheessa yli 600 kerj\xc3\xa4l\xc3\xa4ist\xc3\xa4. H\xc3\xa4n menetti rahaa kun h\xc3\xa4nelt\xc3\xa4 huijattiin rahaa kahteen otteeseen tonttikaupoilla. Vaikka h\xc3\xa4n oli aikansa suosituimpia australialaisia taiteilijoita h\xc3\xa4n eli suhteellisessa k\xc3\xb6yhyydess\xc3\xa4. H\xc3\xa4n muutti vaimonsa kanssa Alice Springsin l\xc3\xa4hist\xc3\xb6lle._NEWLINE_Namtjiraa syytettiin er\xc3\xa4\xc3\xa4n aboriginaalinaisen, Fay Iowan, kuolemasta, kun naisen tappaneet aboriginaalit olivat saaneet alkoholia viskipullosta, jonka Namatjira oli j\xc3\xa4tt\xc3\xa4nyt autonsa penkille. Alkoholin v\xc3\xa4litt\xc3\xa4minen aboriginaaleille oli laitonta ja h\xc3\xa4net tuomittiin kuudeksi kuukaudeksi vankilaan. Tuomio tosin muutettiin julkisen kohun j\xc3\xa4lkeen yhteiskuntapalveluksi. Namatjiraa vaivasi kuitenkin er\xc3\xa4\xc3\xa4n Iowan perheenj\xc3\xa4senen tekem\xc3\xa4 rituaalimurha, jossa uhria osoitetaan luunkappaleella ja kirotaan. Namatjira sai syd\xc3\xa4nkohtauksen vuonna 1956 ja joutui sairaalaan. H\xc3\xa4n julkaisi viel\xc3\xa4 kolme maalausta ennen kuolemaansa vuonna 1959.'